b'\n_START_ARTICLE_\nSpider Jerusalem\n_START_SECTION_\nOrigini\n_START_PARAGRAPH_\nAfl\xc4\x83m \xc3\xaenc\xc4\x83 de la \xc3\xaenceputul seriei c\xc4\x83 Spider Jerusalem era unul dintre cei mai cunoscu\xc8\x9bi jurnali\xc8\x99ti din megalopolisul futuristic denumit simplu, Ora\xc8\x99ul (The City). Trecuser\xc4\x83 cinci ani de zile de c\xc3\xa2nd Spider ie\xc8\x99ise la pensie \xc8\x99i se refugiase \xc3\xaen mun\xc8\x9bi , la marginea ora\xc8\x99ului. \xc3\x8en tot acest timp, el a rupt orice leg\xc4\x83tur\xc4\x83 cu civiliza\xc8\x9bia, devenind un pustnic, pentru a sc\xc4\x83pa de poluarea \xc8\x99i zgomotul ora\xc8\x99ului, dar mai ales de ru\xc8\x99inea de a nu mai putea g\xc4\x83si adev\xc4\x83rul.\xc3\x8entr-o zi, el prime\xc8\x99te un telefon de la fostul s\xc4\x83u agent, care \xc3\xae\xc3\xae reaminte\xc8\x99te c\xc4\x83 mai avea de scris dou\xc4\x83 c\xc4\x83r\xc8\x9bi pentru a-\xc8\x99i onora contractul. Av\xc3\xa2nd nevoie de zgomotul \xc8\x99i de agita\xc8\x9bia ora\xc8\x99ului pentru a scrie, Spider se vede nevoit s\xc4\x83 se re\xc3\xaentoarc\xc4\x83 \xc3\xaen Ora\xc8\x99, metropola pe care o ur\xc4\x83\xc8\x99te din tot sufletul, dar f\xc4\x83r\xc4\x83 de care se vede \xc3\xaen imposibilitatea de a scrie._NEWLINE_O dat\xc4\x83 \xc3\xaentors \xc3\xaen ora\xc8\x99, Spider Jerusalem se duce direct la fostul s\xc4\x83u colaborator Mitchell Royce,devenit acum redactor-\xc8\x99ef la ziarul Cuv\xc3\xa2ntul (The Word) \xc8\x99i \xc3\xaei cere o slujb\xc4\x83. Acesta, bucuros c\xc4\x83 ziarul va avea din nou un nume mare al\xc4\x83turi, \xc3\xaei ofer\xc4\x83 un post de editorialist f\xc4\x83r\xc4\x83 s\xc4\x83 stea pe g\xc3\xa2nduri.\n_START_SECTION_\nPersonalitate \xc8\x99i \xc3\xaenf\xc4\x83\xc8\x9bisare\n_START_PARAGRAPH_\nLa \xc3\xaenceputul seriei, Spider Jerusalem este portretizat drept un om rupt de civiliza\xc8\x9bie, cu p\xc4\x83rul lung \xc8\x99i ne\xc3\xaengrijit. O dat\xc4\x83 \xc3\xaentors \xc3\xaen ora\xc8\x99, prime\xc8\x99te de la Mitchell Royce un apartament \xc3\xaentr-o zon\xc4\x83 r\xc4\x83u famat\xc4\x83 a ora\xc8\x99ului, unde printr-o eroare a sistemului de operare al robotul controlat de AI cauzat\xc4\x83 de consumul de droguri devine sp\xc3\xa2n._NEWLINE_Din punct de vedere fizic, el este descris drept un om mic de statur\xc4\x83, cu un nas lung \xc8\x99i din\xc8\x9bi strica\xc8\x9bi. Are corpul acoperit de tatuaje de culoare neagr\xc4\x83, care combin\xc4\x83 elemente geometrice \xc8\x99i tribale dar \xc8\x99i diferite mesaje de referin\xc8\x9b\xc4\x83 occidental\xc4\x83. Tatuajul s\xc4\x83u caracteristic este un p\xc4\x83ianjen situat pe frunte._NEWLINE_De obicei Spider nu poart\xc4\x83 haine, \xc3\xaens\xc4\x83 c\xc3\xa2nd \xc3\xaemprejur\xc4\x83rile o cer el poart\xc4\x83 un costum de culoare neagr\xc4\x83, f\xc4\x83r\xc4\x83 c\xc4\x83ma\xc8\x99\xc4\x83, prin care se pot observa numeroasele sale tatuaje \xc8\x99i o pereche de ghete de piele de culoare neagr\xc4\x83. Un element caracteristic al garderobei sale sunt ochelarii de soare asimetrici,cu lentila dreapt\xc4\x83 de culoare ro\xc8\x99ie \xc8\x99i st\xc3\xa2nga de culoare verde. Ochelariie con\xc8\x9bin o camer\xc4\x83 video ascuns\xc4\x83._NEWLINE_Din punct de vedere moral, el reprezint\xc4\x83 tipologia anti-eroului depravat, lipsit de orice urm\xc4\x83 de compasiune pentru al\xc8\x9bi oameni \xc8\x99i cu o atitudine v\xc4\x83dit\xc4\x83 de mizantropie. Printre subiectele principale ale scrierilor sale se num\xc4\x83r\xc4\x83 ipocrizia clasei politice, s\xc4\x83r\xc4\x83cia \xc8\x99i rasismul. \xc3\x8en ciuda aparen\xc8\x9belor, el este loial prietenilor \xc8\x99i colaboratorilor s\xc4\x83i \xc3\xaens\xc4\x83 este iute la m\xc3\xa2nie \xc8\x99i r\xc4\x83zbun\xc4\x83tor dac\xc4\x83 cineva \xc3\xael tr\xc4\x83deaz\xc4\x83._NEWLINE_Mitchell Royce, editorul s\xc4\x83u, consider\xc4\x83 c\xc4\x83 Spider Jerusalem trebuie s\xc4\x83 fie dispre\xc8\x9buit de c\xc4\x83tre comunitate pentru a putea func\xc8\x9biona cum trebuie ca \xc8\x99i scriitor \xc8\x99i jurnalist._NEWLINE_\xc3\x8en universul postcyberpunk creat de Warren Ellis, consumul de droguri nu mai este considerat un subiect tabu, fiind la ordinea zilei. Un element caracteristic al personajului este consumul de droguri, de la cofein\xc4\x83 \xc8\x99i amelioratori de inteligen\xc8\x9b\xc4\x83, la amfetamin\xc4\x83 \xc8\x99i barbiturice, precum \xc8\x99i consumul \xc3\xaen cantit\xc4\x83\xc8\x9bi mari de alcool \xc8\x99i tutun.\n_START_SECTION_\nLeg\xc4\x83turi\xc2\xa0externe\n_START_PARAGRAPH_\nhttps://comicvine.gamespot.com/spider-jerusalem/4005-15813/_NEWLINE_http://kktcuochi.blogspot.ro/2013/11/6-motive-sa-citesti-transmetropolitan.html'